་ཤེལ་ཟླ་བ་དཀར་གསུམ༔ རླུང་དྲི་ཆེན་
སྤྲིན་དང་ན་བུན་དྲི་ཆུ༔ མུ་ཤ་ཆེན༔ གཏོར་མ་བསངས་སྦྱང་ནི་དཔྱིད་ཀྱི་ལྷ་མོ༔ སྤེལ་
བ་ནི་དབྱར་གྱི་ལྷ་མོ༔ སྨིན་པར་བྱེད་པ་ནི་སྟོན་གྱི་ལྷ་མོ༔ གཏོང་བར་བྱེད་པ་ནི་དགུན་
གྱི་ལྷ་མོ༔ ནང་མི་ཟད་པ་རྒྱན་ཀྱི་འཁོར་ལོའི་གཏོར་མ་ནི༔ ལུས་ཕུང་པོ་གཏོར་མའ་ི
སྣོད༔ ཤ་ཁྲག་རུས་པ་གཏོར་མའི་རྒྱུ༔ དབྱིབས་དང་ཁ་དོག་གཏོར་མའི་རྒྱན༔ སྙིང་
ཁོག་སྟོད་འོད་གསལ་གྱི་གཏོར་མའི་སྣོད༔ འབྱུང་བ་བཞི་གཏོར་མའི་རྒྱུ༔ དོན་སྙིང་
ཆེན་པོ་བཞི་ནི་གཏོར་སྣོད༔ དྲན་པའི་རྒྱུ་ཐམས་ཅད་གཏོར་རྒྱུ༔ སྤྱི་གཙུག་ཀླད་པ་
དུང་ཁང་གཏོར་སྣོད༔ གཏི་མུག་གཏོར་རྒྱུ༔ མགྲིན་པ་གཏོར་སྣོད༔ འདོད་ཆགས་
གཏོར་རྒྱུ༔ ཙིཏྟ་རིན་པོ་ཆེ་འབར་བ་གཏོར་སྣོད༔ ཞེ་སྡང་གཏོར་མ༔ ལྟེ་བ་སྲིད་པའི་
གནས་གཏོར་སྣོད༔ ང་རྒྱལ་གཏོར་མ༔ གསང་གནས་གཏོར་སྣོད༔ ཕྲག་དོག་གཏོར་
མའི་རྒྱུ༔ བྱིས་པའི་དུས་ནི་གཏོར་མ་བསགས་པ༔ དར་བའི་དུས་ནི་གཏོར་མ་རྒྱས་
པ༔རྒས་པའི་དུས་ནི་གཏོར་མ་སྨིན་པ༔ཤི་བའི་དུས་ནི་གཏོར་མ་གཏོང་བའོ༔གསང་བ་མི་ཟད་རྒྱན་གྱི་འཁོར་ལོའི་གཏོར་མ་ནི༔རང་བཞིན་སྟོང་པ་ཐམས་ཅད་
གཏོར་སྣོད༔ རང་བཞིན་སྣང་བ་ཐམས་ཅད་གཏོར་མའི་རྒྱུ༔ མཉམ་ཉིད་གཉིས་སུ་
མེད་པ་གཏོར་མ་བཏང་བའོ༔ ཀུན་གཞི་གཏོར་སྣོད༔ཆགས་སྡང་ནི་གཏོར་རྒྱུ༔
རང་རིག་པའི་ཡེ་ཤེས་ནི་གཏོར་མ་བཏང་བའོ༔ སྒོ་ལྔའི་དབང་པོ་གཏོར་མ་གསོག་
པ༔ ཡིད་ཀྱི་རྣམ་ཤེས་ནི་གཏོར་མ་སྤེལ་བ༔ཉོན་མོངས་པ་ཅན་གྱི་ཡིད་ནི་གཏོར་མ་
སྨིན་པ༔ ཀུན་གཞིའི་རྣམ་པར་ཤེས་པ་ནི་གཏོར་མ་བཏང་བའོ༔ གཏོར་མའི་ཡུལ་ནི་
ཆོས་ཀྱི་སྐུ༔ མ་རིག་པ་ནི་གཏོར་སྣོད༔ ཉོན་མོངས་པ་ལྔ་ནི་གཏོར་རྒྱུ༔ ཡེ་ཤེས་ལྔ་
ནི་གཏོར་མ་གཏོང་པའོ༔ གཏོར་མའི་ཡུལ་ལོངས་སྐུ༔ དབང་པོ་ལྔ་ནི་གཏོར་སྣོད༔
གཟུང་འཛིན་གྱི་རྣམ་པར་རྟོག་པ་ནི་གཏོར་རྒྱུ༔ཐམས་ཅད་ཐུགས་རྗེ་ཆེན་པོར་
གཏོང་བ་ནི་གཏོར་མ་གཏོང་བའོ༔གཏོར་མའི་ཡུལ་ནི་སྤྲུལ་སྐུ༔ ཉོན་མོངས་པ་
ཐམས་ཅད་གཏོར་སྣོད༔ དྲན་པ་ཐམས་ཅད་གཏོར་རྒྱུ༔ རྣམ་པར་མི་རྟོག་པ་ཐམས་
ཅད་གཏོར་མར་གཏོང་བའོ༔སྐུ་གསུམ་གང་ཡང་བྱང་ཆུབ་སྙིང་པོ་སྟེ༔བདེ་བ་
གསལ་བ་མི་རྟོག་པ་གསུམ་མོ༔དེ་ཡང་རང་ཐ་མལ་མ་ཡེངས་པ་ཉོན་མོངས་པ་སྤང་༔ འབྲས་བུ་སྐུ་གསུམ་ལྷུན་གྱིས་གྲུབ་པ༔དེ་ཁོ་ན་ཉིད་རྒྱན་གྱི་འཁོར་ལོའི་
གཏོར་མ་གཏོང་བའོ༔གཏོར་མའི་མགྲོན་སྤྱན་འདྲེན་པ་ནི༔སྣང་བ་ཆོས་སྐུའི་
གཞལ་ཡས་ནས༔བརྒྱུད་པའི་བླ་མ་གཤེགས་སུ་གསོལ༔ སྐུ་དང་ཡེ་ཤེས་གཞལ་
ཡས་ནས༔ཡི་དམ་ལྷ་ཚོགས་གཤེགས་སུ་གསོལ༔ དག་པ་འཕྲུལ་གྱི་གཞལ་ཡས་
ནས༔ མ་དང་མཁའ་འགྲོ་གཤེགས་སུ་གསོལ༔ བླ་མ་ཡི་དམ་མཁའ་འགྲོ་གསུམ༔
བདག་ལ་བྱིན་གྱིས་བརླབ་ཏུ་གསོལ༔ ༈ ཆོས་ཉིད་མ་བཅོས་དོན་འདི་མ་ཤེས་ན༔ ཅི་ལྟར་བསྒོམས་པ་སྡུག་བསྔལ་ཉིད་དུ་འགྱུར༔ ལྟ་བ་ཀུན་ཏུ་བཟང་ལ་མཐོལ་ལོ་
བཤགས༔ ཕུང་པོ་གཏོར་མའི་རང་བཞིན་མཆོད་པར་བཞེས༔ སེམས་ཉིད་གདོད་
ནས་དག་པར་མ་ཤེས་ན༔ ཅི་ལྟར་བསྐྱེད་པ་སྡུག་བསྔལ་ཉིད་དུ་འགྱུར༔ སྤྱོད་པ་
ཀུན་ཏུ་བཟང་ལ་མཐོལ་ལོ་བཤགས༔ རྣམ་ཤེས་གཏོར་མའི་མཆོད་པ་བཞེས་སུ་
གསོལ༔ ཐིག་ལེ་གྲྭ་ཟུར་མེད་པར་མ་ཤེས་ན༔ ཅི་ལྟར་བཙལ་ཡང་སྡུག་བསྔལ་ཉིད་
དུ་འགྱུར༔ ཕྲིན་ལས་ཀུན་ཏུ་བཟང་ལ་མཐོལ་ལོ་བཤགས༔ སྲོག་དབུགས་གཏོར་
མའི་མཆོད་པ་བཞེས་སུ་གསོལ༔ རང་བྱུང་རྩོལ་བ་མེད་པར་མ་ཤེས་ན༔ ཅི་ལྟར་
བརྩལ་ཡང་སྡུག་བསྔལ་ཉིད་དུ་འགྱུར༔ དམ་ཚིག་ཀུན་ཏུ་བཟང་ལ་མཐོལ་ལོ་བཤགས༔
དུག་ལྔའི་གཏོར་མ་མཆོད་པར་བཞེས་སུ་གསོལ༔ མ་རིག་འཁྲུལ་པའི་རྗེས་སུ་སྣང་
བ་ལ༔ འཛིན་ཆགས་མེད་པར་སྤྱོད་པས་སོ་སོར་འཛིན༔ བག་ཆགས་ལྟོས་པའི་
དབང་གིས་བཅིངས་པ་རྣམས༔ འབར་བ་ཆེན་པོའི་ཀློང་དུ་བཞེས་སུ་གསོལ༔ ཅེས་
འབུལ་ཞིང་དོན་ཡིད་ལ་ངེས་པར་བྱའོ༔ མདོར་ན་གཏོར་མའི་རྒྱུ་མཚན་ཕན་ཡོན་
མགྲོན་དབྱེ་བ་ཉམས་སུ་ལེན་པའི་གང་ཟག་རྫས་བྱིན་བརླབ་གཏོར་མའི་དམ་ཚིག་
རྣམས་སུ་འདུས་ཏེ༔རྒྱུ་མཚན་གཏོར་ཞེས་མ་ཆགས་ཤིང་ཆགས་པ་མེད་པར་
གཏོང་བའོ༔ མ་ཞེས་ཀུན་ལ་ཉེ་རིང་མེད་པར་སྙོམས་པ་ཉིད་དུ་གཏོང་བའོ༔ཕན་
ཡོན་ནི༔ དངོས་པོ་རྣམ་པར་དག་པ་བཏང་བས་སྦྱིན་པའི་ཕ་རོལ་ཏུ་ཕྱིན་པ༔ སེམས་
ཅན་ལ་གནོད་འཚེ་མེད་ཅིང་གཙང་སྦྲ་དང་ལྡན་པས་ཚུལ་ཁྲིམས༔ དཀའ་བ་དང་དུ་
ལེན་པས་བཟོད་པ༔ གཏོར་མ་ལ་འཚེ་བ་དང་ཞུམ་པ་མེད་པས་བརྩོན་འགྲུས༔ཏིང་
ངེ་འཛིན་ཡེངས་འཁྲུལ་མེད་པར་བཏང་བས་བསམ་གཏན༔ གཏོར་མའི་བྱ་བ་ལ་
ནོར་འཁྲུལ་མེད་ཅིང་འཁོར་གསུམ་ཡང་དག་ཏུ་ཤེས་པས་ཤེས་རབ་ཀྱི་ཕ་རོལ་ཏུ་
ཕྱིན་པ་ཚང་བ་སྟེ༔ དེ་ལྟར་ན་ཕ་རོལ་ཏུ་ཕྱིན་པ་དྲུག་དང་ལྡན༔ མགྲོན་རྣམ་བཞི་ལ་
སྟེར་བས་སྦྱིན་པ༔ མགྲོན་རྣམས་ལ་བསྟོད་པས་ཚིག་སྙནའདོད་དོན་གསོལ་བས་
དོན་སྤྱོད༔ འཁོར་གསུམ་ཡང་དག་ཏུ་སྤྱོད་པས་དོན་མཐུན་པ་སྟེ༔ དེ་ལྟར་ན་བསྡུ་
བའི་དངོས་པོ་བཞི་དང་ཡང་ལྡན༔ གནོད་འཚེ་དང་ཡང་བྲལ༔ གཙང་སྦྲར་ལྡན༔
དགེ་ཚོགས་འཕེལ་བས་སོ་སོ་ཐར་པའི་སྡོམ་པ་དང་ཡང་ལྡན༔ གཞན་དོན་གྱི་བློ་
དང་ལྡན་པས་བྱང་ཆུབ་སེམས་དཔའི་བསླབ་པ༔ ལྷའི་བསྐྱེད་རིམ་ལ་སོགས་དཀྱིལ་
འཁོར་གསུམ་དང་ལྡན་པས༔ གསང་སྔགས་ཀྱི་དམ་ཚིག་དང་ལྡན་པའི་ཕྱིར་སྡོམ་པ་
གསུམ་དང་ལྡན༔ སེམས་བསྐྱེད་སྔོན་དུ་འགྲོ་བས་ཉོན་མོངས་པའི་བདུད་བཅོམ༔
ནད་གདོན་ལས་སྐྱོབ་པས་ཕུང་པོའི་བདུད་བཅོམ༔གདོན་བགེགས་ཀྱི་གནོད་པ་
བསྲུང་བས་ལྷའི་བུའི་བདུད་བཅོམ༔དུས་མ་ཡིན་པར་འཆི་བ་བཟློག་པས་འཆི་
བདག་གི་བདུད་བཅོམ་པ་ལ་སོགས་པའི་བར་ཆད་གཏོར་མས་སེལ༔ ཞི་རྒྱས་དབང་
དྲག་ལ་སོགས་པ་ཕྲིན་ལས་ཐམས་ཅད་གཏོར་མས་འགྲུབ༔ མ་ཚང་བ་ཐམས་ཅད་
ཀྱང་ཁ་སྐོང་དུ་འགྱུར༔ ཐ་མ་ཡི་དྭགས་ཕྲ་མོ་ཞིག་གིས་ཀྱང་༔དངོས་གྲུབ་སྣ་རེ་
ཙམ་སྦྱིན་པར་བྱེད་ན་ཡེ་ཤེས་དང་ལས་ལས་གྲུབ་པ་རྣམས་ཀྱིས་ནི༔ སྨོས་ཅི་འཚལ་
ཏེ༔ དངོས་གྲུབ་ཐམས་ཅད་གཏོར་མ་ལས་འབྱུང་༔ བསོད་ནམས་དང་ཡེ་ཤེས་ཀྱི་
ཚོགས་གཏོར་མས་སྤེལ༔ ཁྱད་པར་དུ་ཡུལ་གོང་མ་ལ་ཕུལ་བས་ཡེ་ཤེས་ཀྱི་ཚོགས་
རྫོགས༔ ཡུལ་འོག་མ་ལ་ཕུལ་བས་བསོད་ནམས་ཀྱི་ཚོགས་འཕེལ་བའོ༔ མདོར་ན་
གནས་སྐབས་ཚེ་འདིར་ཕན་པ་དང་༔ མཐར་ཐུག་བླ་མེད་བྱང་ཆུབ་ཀྱི་རྒྱུར་འགྱུར་
བ་ལ་སོགས་ཕན་ཡོན་བརྗོད་ཀྱིས་མི་ལང་པར་འགྲུབ་པོ༔ གཏོར་མའི་མགྲོན་ནི༔
རྒྱས་པར་གོང་དུ་བསྟན་པ་ལྟར༔ དཀོན་མཆོག་སྲི་ཞུའི་མགྲོན༔ མགོན་པོ་ཡོན་ཏན་
གྱི་མགྲོན༔ རིགས་དྲུག་སྙིང་རྗེའི་མགྲོན༔ ཤ་མཁོན་ལན་ཆགས་ཀྱི་མགྲོན་བཞི་ལ་
འདུས་སོ༔ དེ་ལ་འཇིག་རྟེན་དང་འཇིག་རྟེན་ལས་འདས་པ་ཐམས་ཅད་ཚང་བའོ༔
དབྱེ་བ་རྣམ་གྲངས་མང་དུ་བསྟན་ཀྱང་༔ ཕྱི་ནས་གསང་བ་དེ་ཁོ་ན་ཉིད་གཏོར་མ་
ཆེན་པོ་ལྔ་ལ་འདུས་ཏེ༔ ཕྱིའི་གཏོར་མ་དཀར་གསུམ་དང་མངར་གསུམ་བྱིན་གྱིས་
བརླབས་ལས༔ གཏོར་མགྲོན་ཕྱོགས་རིས་མེད་པ་ལ་ཕུལ་བས་ཆོག་པའོ༔ ནང་གི་
གཏོར་མ་སོ་སོའི་འདོད་པ་ཚིམ་པར་བྱེད་པའི་ཡོ་བྱད་ལོངས་སྤྱོད་དུ་བྱིན་གྱིས་བརླབས་
པས༔ དུས་གསུམ་གྱི་ཕ་མ་ལ་སོགས་རིགས་དྲུག་གིས་བསྡུས་པའི་སེམས་ཅན་
ཐམས་ཅད་ཀྱིས་ཐོབ་པའོ༔ གསང་བའི་གཏོར་མ་ཤ་ལྔ་བདུད་རྩི་ལྔར་བྱིན་གྱིས་
བརླབ་པས༔ མཁའ་འགྲོ་ཆོས་སྐྱོང་ལ་ཕུལ་བས་མཉེས་པར་འགྱུར་རོ༔དེ་ཁོ་ན་
ཉིད་ཀྱི་གཏོར་མ་རང་ལུས་མགོ་མཇུག་ཕྱི་ནང་ཐམས་ཅད་ཟག་མེད་ཀྱི་བདུད་རྩིར་
བྱིན་གྱིས་བརླབས་ནས༔ རང་ལ་ཚེ་རབས་ནས་གནོད་ཅིང་ལན་ཆགས་པར་བྱེད་པ་
རྣམས་ལ་ཕུལ་བས༔ལན་ཆགས་ཤ་མཁོན་བྱང་ཞིང་ཕྱིས་སྡིག་པར་མི་འགྱུར༔
གཏོར་མ་ཆེན་པོ་ཅི་ཞེ་ན་སྣོད་ཀྱི་འཇིག་རྟེན་གཏོར་གཞོང་༔ བཅུད་ཀྱི་སེམས་ཅན་
གཏོར་མར་མ་གྱུར་པ་མེད༔ འཇིག་རྟེན་དང་འཇིག་རྟེན་ལས་འདས་པའི་མགྲོན་ལ༔
དམིགས་མེད་དུ་ཕུལ་བས༔ གཏོར་མ་ལ་མ་ཚང་བ་མེད༔ འབུལ་ཚུལ་ཆེན་པོ་དང་
བཅས་ཏེ་རྒྱས་པར་སྔར་བསྟན་པའོ༔ གཏོར་མ་ཉམས་སུ་ལེན་པའི་གང་ཟག་ནི༔
རྣལ་འབྱོར་པ་རབ་ཀྱིས་གཏོར་མའི་རྫས་གཅིག་གམ༔ ཆ་ཕྲ་མོ་ཙམ་ལ་དམིགས་
ཤིང་ཕུལ་བས༔ གཏོར་མའི་མགྲོན་གང་དང་གང་ལ་གང་དགོས་སུ་འདོད་པ་ཚིམ་
པར་འགྱུར༔ འབྲིང་གིས་ཆོ་ག་ལྷག་ཆད་ནོར་འཁྲུལ་མེད་པར་གཞུང་ཚུགས་པའི་
ཚུལ་གྱིས་བཏང་བས་སོ་སོར་བདུད་རྩིའི་རྒྱ་མཚོ་ཆེན་པོ་ལ་ལོངས་སྤྱོད་པར་འགྱུར༔
ཐ་མ་མོས་པའི་བློས་བརྩོན་འགྲུས་ཀྱིས་བཏང་བས་ཀྱང་བཤམས་ཐོབ་བསྔོ་ཐོབ་ཏུ་
འགྱུར་རོ༔ གཏོར་མའི་རྒྱུ་ནི༔ ཕྱི་གཏོར་དཀར་གསུམ་མངར་གསུམ༔ ནང་གཏོར་
ཤ་ལྔ་བདུད་རྩི་ལྔ༔ གསང་གཏོར་བཅུད་ཀྱི་སེམས་ཅན་རྩི་ཤིང་ནགས་ཚལ་དང་
བཅས་པ༔ དེ་ཁོ་ན་ཉིད་ཕུང་ཁམས་སྐྱེ་མཆེད་དེ༔ གནས་སྐབས་ཀྱི་རྒྱུ༔ སྟོན་གསུམ་
འབྲུ༔ དབྱར་གསུམ་མེ་ཏོག༔ དཔྱིད་གསུམ་ཆབ་གཙང་དགུན་གསུམ་ཟན་གྱི་གཏོར་
མའོ༔ སྣོད་ཀྱང་དེས་མཚོན་པ་སྟེ༔ རྒྱས་པར་གོང་ལྟར་རོ༔ དེ་ཡང་གཏོར་མ་དམིགས་
ཡུལ་དུ་མཛེས་པར་བྱས་ལ༔ ཧ་ཅང་སླ་བ་མ་ཡིན༔ ཧ་ཅང་སྐ་བ་མ་ཡིན་པའོ༔ གཏོར་
མ་ལ་དྲ་དྲི་འབག་རྩོག་ཤོར་ན༔ གཏོར་མའི་མགྲོན་མི་འདུ༔རང་ལ་ཡང་ཆམ་
སུབ་ལ་སོགས་པའི་ནད་འཇུག༔ དམིགས་པ་མི་གསལ་བ་ལ་སོགས་པའི་སྐྱོན་མང་༔
བཤམས་པའི་ཐབས་ཀྱང་སྟེགས་མེད་དུ་མི་བཤམས༔ གཏོར་མ་ལ་སྟེགས་མེད་ན་
རྣལ་འབྱོར་པ་ས་གཅིག་ཏུ་མི་ཆགས༔ དེ་བཞིན་མཐོ་སར་མ་བཤམས་ན་བར་ཆད་
འཇུག༔ ཡོན་པོར་བཤམས་ན་གཞན་གྱིས་མི་བཀུར༔རྣལ་འབྱོར་པ་དང་གཏོར་
མའི་བར་དུ༔ གཞན་གྱིས་བར་ཆད་ན་བགེགས་འཇུག༔ རྒྱང་རིང་པོར་བཤམས་ན་
ཟས་ནོར་དང་ལོངས་སྤྱོད་མི་འདུ༔ གཏོར་མའི་རྩར་སྣོད་སྟོང་ཁ་ཡན་བཞག་ན་གོད་
ཀ་འོང་༔ ཆབ་མ་བྲན་ན་རི་སྐམ་གྱི་དུད་འགྲོར་སྐྱེ༔ དེ་ལ་སོགས་སྤྱོད་ཚུལ་གཞན་
ནས་ཀྱང་༔ མང་དུ་བཤད་པས་བལྟ་བར་བྱའོ༔བྱིན་གྱིས་བརླབ་པའི་ཚུལ་ནི༔
བདག་ཉིད་ཡི་དམ་གྱི་ལྷར་བྱིན་གྱིས་བརླབས་ཤིང་༔ དཀྱིལ་འཁོར་གསུམ་དུ་གནས་
པས་རྫས་བྱིན་གྱིས་བརླབ་པ་དང་༔ མགྲོན་ཟིལ་གྱིས་གནོན་ནོ༔གཏོར་མ་བྱིན་
གྱིས་བརླབས་པས་གཏོར་མ་སོ་སོ་ལ༔གང་ལ་གང་དགོས་ཀྱི་བདུད་རྩི་འབྱུང་༔
དང་པོ་སྐྱབས་འགྲོ་སེམས་བསྐྱེད་དང་ལྡན་པས་ཐོག་མར་དགེ༔ གཏོང་དུས་བརྩོན་
འགྲུས་དང་ལྡན་ཞིང་གམིགས་པ་གསལ་ལ་བརྗོད་པ་དག༔ ཕྱག་རྒྱ་བསྒྱུར་བས་
བར་དུ་དགེ༔ རྗེས་ལ་བསྔོ་བ་སྨོན་ལམ་འཁོར་གསུམ་ཡང་དག་གིས་རྒྱས་གདབ་
པས་ཐ་མར་དགེ་བའོ༔ དེ་ཡང་མགྲོན་གྱི་ཁྱད་པར་ནི༔ ལ་ལས་བཤམས་པ་ཙམ་
གྱིས་ཐོབ༔ ལ་ལས་སྨྲང་གིས་ཐོབ༔ ལ་ལས་གཟུངས་སྔགས་བརྗོད་པས་ཐོབ༔ ལ་
ལས་ཏིང་ངེ་འཛིན་གྱིས་ཐོབ་པ་ལ་སོགས་པའི་རྒྱུ་མཚན་མང་བའི་ཕྱིར་བརྩོན་པར་
བྱའོ༔ གཏོར་མ་བཤམས་ནས་མ་བསྔོས་པར༔ ཡུན་རིང་པོར་བཞག་ན༔ བགེགས་
འཇུག་པས་མྱུར་དུ་བསྔོ་བར་བྱའོ༔ མགྲོན་ལོག་མིན་ལ་བསྔོས་ན༔ འཇིག་རྟེན་གྱི་
མགྲོན་རྩོད་པར་འགྱུར་རོ༔ སྐྱོན་བརྟགས་ན་མགྲོན་ཕྲ་མོས་མི་ལེན༔ མགྲོན་ལ་ལ་
ཕུད་ལ་དགྱེས༔ ལ་ལ་ལྷག་ལ་དགྱེས༔ ལ་ལ་གཙང་ལ་དགྱེས༔ལ་ལ་འབོག་ལ་
དགྱེས་པ་ལ་སོགས་པ་མང་བའི་ཕྱིར༔ མགྲོན་སོ་སོའི་ལོངས་སྤྱོད་དུ་དམིགས་པས་
བསྒྱུར་བ་གནད་ཆེའོ༔ གཏོར་མ་མ་ཆགས་པར་བཏང་༔ འཛིན་པ་དང་ཆགས་པ་
སེར་སྣ་མེད་པར་བཏང་༔ གཙང་ཞིང་དབེན་པའི་སར་བཏང་༔གཏོར་སྟེགས་
མཐོན་པོའམ༔ གཙང་སར་དོར༔ དོར་ཚུལ་སྔར་དང་འདྲ༔ཁྱིས་ཟོས་ན་གཅན་ཟན་
མཆེ་བ་ལ་དུག་ཡོད་པས༔ འབྱུང་པོ་གཏོར་ཁུང་དུ་འབབ་པ་ལ་སོགས་པས་མི་མྱོང་༔
དངོས་གྲུབ་གཏོར་མ་ཕྱིར་མི་སྐྱོང་༔ ལན་ཆགས་འབྱུང་པོའི་གཏོར་མ་ཟས་སུ་མི་ཟ༔
ཟོར་དུ་འཕང་བའི་གཏོར་མ་རྒྱང་བསྲིང་༔ བྱིན་རླབས་ཞུ་བའི་གཏོར་མ་དམ་ཚིག་
མི་གཅིག་པ་ལ་མི་སྤེལ་བ་ལ་སོགས་པ་རྣམས་ཤེས་པར་བྱའོ༔དམ་ཚིག་ནི་སྤྱིར་
གསང་སྔགས་ཀྱི་དམ་ཚིག་དང་འདྲ་བ་ལས༔ ཁྱད་པར་དུ་གཏོར་མ་འབགས་རྩོག་
ཏུ་མ་ཤོར་བར་བྱའོ༔ གཏོར་མའི་གཞོང་པ་གསོག་སྣོད༔ འབུལ་བའི་གནས་ཐམས་
ཅད་ཤིན་ཏུ་གཙང་བར་བྱའོ༔ གཏོར་མའི་ལས་ལ་འཇུག་ནས་མ་ཚར་གྱི་བར་དུ་བྱ་
བ་གཞན་དང་བྲེ་མོའི་གཏམ་གྱིས་བར་དུ་མ་མཆོད་པར་བྱ་ཞིང་༔ལུས་ངག་ཡིད་
གསུམ་མ་ཡེངས་པར་བྱ༔ གཏོར་མའི་རྫས་བཟང་པོ་དང་༔ ཆེ་བ་ལ་རློམ་པ་སེར་སྣ་
མ་ཤོར་བར་བྱ༔ གཏོར་མ་དུད་འགྲོ་ཚུལ་མིན་ལ་མི་སྦྱིན༔ དེ་ཡང་རང་ལ་འཁྲི་བ་
དང་༔ མི་འཁྲི་བ་ལ་ཉེ་རིང་མི་བྱེད་པའོ༔ཐང་ལྷོད་དང་རེས་འཇོག་མ་ཤོར་བར་
བཏང་༔ དེ་ཡང་དུས་བཟང་གི་གཏོར་མ་དུས་མ་འཆུག་པར་བཏང་༔ རྒྱུན་གྱི་གཏོར་
མ་དུས་མ་ཆགས་པར་བཏང་༔ འཛིན་གཏོར་དང་༔ རྟག་གཏོར་དང་༔ བསྒྲུབ་གཏོར་
ལ་སོགས་པ་ཡང་རང་གཞུང་དང་མཐུན་པར་བཏང་༔ གཏོར་མ་ས་ལ་ལྷུང་ངམ༔
འབགས་ནས་སླར་མི་བླང་༔ གཏོར་སྣོད་མ་བཤལ་བར་མི་བྱའོ༔ གཏོར་མའི་ལས་
ཆེད་དུ་མི་བྱ་བ་ལ་སོགས་གཏོར་མའི་བྱ་བ༔ ལྟ་སྒོམ་སྤྱོད་པ་ལ་སོགས་གང་ལའང་
ཤིན་ཏུ་དག་ལ་ཁུངས་ཕྱིན་པར་བྱེད་པ་གལ་ཆེའོ༔ ས་མ་ཡཱ༔ རྒྱུ་བསོད་ནམས་ཀྱི་
ཚོགས་ལ་བརྟེན་ནས༔ འབྲས་བུ་ཡེ་ཤེས་ཀྱི་ཚོགས་སྒྲུབ་པར་བྱེད་པ༔ གཏོར་མའི་
དེ་ཉིད་གསལ་བ་བདུད་རྩིའི་དཀོར་མཛོད་ཅེས་བྱ་བ༔ད་ལྟ་མངའ་བདག་ཡབ་
སྲས་དང་༔ མ་འོངས་རྗེས་འཇུག་རྣམས་ཀྱི་དོན་དུ༔ རིག་འཛིན་ཆེན་པོ་པདྨ་འབྱུང་
གནས་ཀྱིས་མཛད་པ་ལས༔ བདག་འདྲ་བློ་དམན་མཚོ་རྒྱལ་གྱིས་ཟིན་རིས་སུ་བྲིས་
ནས༔ རིན་ཆེན་གསང་གཏེར་དུ་སྦས་པའོ༔ སྐལ་ལྡན་སྐྱེས་བུ་རྣམས་དང་འཕྲད་
པར་ཤོག༔ ས་མ་ཡཱ༔ རྒྱ་རྒྱ་རྒྱ༔ སྦས་རྒྱ༔གཏད་རྒྱ༔ གཏེར་རྒྱ༔ དྷ་ཐིམ༔ ཨྠིྀ༔
བདག་འདྲ་སྔགས་འཆང་གར་གྱི་དབང་ཕྱུག་རོལ་པ་ཡེ་ཤེས་རྩལ་གྱིས༔ པུ་རི་ཕུག་
མོ་ཆེ་ནས་བཏོན་པ་ཡིན་ནོ༔ མངྒལཾ། ། ། །